Document ID: /roh_data/filtered/fineweb-2-filterrobots_roh.jsonl.gz/55380

L'ultima fin d'emna ha gì lieu il festival da «films per la terra» en tut la Svizra. Era en Grischun èn vegnids mussads films a Cuira ed Arosa. Dapi 11 onns mussa l'uniun «Filme für die Erde Schweiz» films documentars per sclerir il public davart temas da l'ambient. L'uniun è perfin vegnida premiada il 2010 da l'UNESCO per lur lavur d'educaziun.
Far attent a temas da l'ambient
Cun films documentars vulan las organisaturas sclerir davart temas da l'ambient, che quai sajan temas sco agricultura, moda da fast fashion, u consequenzas directas da la midada dal clima e co i vegn tschertgà soluziuns.
Ils films na discurran dentant betg da temas fitg bels, quai che po era manar a frustraziun. Uschia era tar il film «Unser Boden, unser Erbe» ch'è vegnì mussà in venderdi saira. Il tema dal film ha dà da discussiunar en il publicum.
Atgnamain esi stà fitg frustrant da vesair quai, ma il film ha mussà a moda fitg realistica e fitg sincera l'agricultura d'ozendi.
Dentant han intgins era chattà motivaziun da far insatge per il clima suenter ch'els han vis il film. La stima da mangiativas è en mintga cas creschida suenter il film.
L'effect da films documentars da l'ambient
Bernadette Roth, la co-directura da l'uniun «films per la terra» è persvasa, che mintga aspectatura e mintga aspectatur vegn influenzà dals films e sa fa suenter ils patratgs da ses agen consum e sia influenza sin l'ambient.
Il bel vi da films documentars è, ch'els vegnan da simplifitgar temas cumplexs uschia ch'igl èn bain chapibels e pon en il medem mument era esser fitg commuventants.
Gruppa en mira
Las organisaturas vulan cuntanscher uschè bleras persunas co pussaivel. Perquai è ina gruppa en mira era scolaras e scolars. Pliras classas èn vegnidas cun lur magistras e magisters a guardar films da l'ambient adattads a lur vegliadetgna. Tras quai speran las organisaturas da pudair fascinar ils uffants gia fitg baud da la natira e vul persvader els uschia da viver pli conscient a l'ambient ed al clima.